Diari Oficial de la Generalitat Valenciana


Sumari del DOGV 2915, del 24-01-1997 (1997/872190)

ACORD de 27 de novembre, de la Comissió Territorial d'Urbanisme de València, relatiu a la modificació número 3 del Pla General d'Algemesí referit a indústria agroalimentària.
------------------------------------------------------------------------------------------------------------------------------------------------------------------------------

### Dades del document

Número de DOGV
:   2915

Data del DOGV
:   24-01-1997

Secció del DOGV
:   ALTRES DISPOSICIONS

Número del document
:   1997/872190


Data del document
:   27-11-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 27 de novembre, de la Comissió Territorial d'Urbanisme de València, relatiu a la modificació número 3 del Pla General d'Algemesí referit a indústria agroalimentària.  
La Comissió Territorial d'Urbanisme de València, en la sessió del dia 27 de novembre de 1996, va adoptar l'acord següent:  
Vist l'expedient tramés per l'Ajuntament d'Algemesí, referit a la modificació número 3 del pla general, relativa a indústria agroalimentària de referència, i de conformitat amb els següents  
Antecedents de fet  
Primer  
El Plenari de l'Ajuntament, en la sessió del dia 6 de maig de 1991, va aprovar el projecte inicialment, i, després del pertinent període d'informació pública, en el qual s'hi va presentar una al·legació, el mateix òrgan el va aprovar provisionalment el dia 31 de juliol de 1991.  
Segon  
El projecte consta d'una memòria, programa d'actuació, estudi economicofinancer, normes urbanístiques i plànols d'informació i d'ordenació. A més, s'adjunta l'estudi d'impacte ambiental.  
S'han aportat tres còpies del projecte, que estan degudament diligenciades.  
Tercer  
L'objecte d'aquesta modificació és classificar una superfície de 81.612 metres quadrats de sòl urbanitzable no programat, d'ús industrial, actualment classificats de sòl no urbanitzable, amb una edificabilitat de 0,5 metres quadrats/metres quadrats, el fi últim de la qual és rebre una indústria agroalimentària que funcionarà en règim de cooperativa.  
En la memòria de la modificació queda justificada la necessitat de creació de l'esmentat sector, i s'argumenta per a això l'ocupació dels quatre sectors industrials existents en el terme municipal, a més, de concórrer-hi l'especificitat de requerir-se tot el sòl de nova creació per a una única indústria. I no existeix aquesta extensió de forma conjunta en la resta dels sectors.  
Quart  
S'han emés els informes sectorials següents:  
- Conselleria de Medi Ambient  
Sol·licitat el dia 16 de setembre de 1991  
Transcorregut el termini legal establert, s'entén emés en sentit favorable.  
- Direcció General d'Obres Públiques de la Conselleria d'Obres Públiques, Urbanisme i Transports  
Carreteres de la Generalitat  
Sol·licitat el 10 de setembre de 1991  
Remés el dia 4 d'octubre de 1991, i s'ha fet constar el següent:  
«Examinat el document que se sotmet a aprovació definitiva, cal informar de la necessitat de traslladar el límit de zona classificada 10 metres cap a l'est de la carretera C-3320, comptats des de l'aresta exterior de la calçada més pròxima, en previsió d'un possible condicionament en aquesta via, sense que això implique una minva en l'aprofitament total del polígon. A partir d'aquest nou límit es fixarà la zona de 25 metres de protecció viària, com estava previst en la proposta presentada.»  
- Diputació Provincial (Vies i Obres)  
Sol·licitat el 10 de setembre de 1991  
El 4 de novembre de 1994, es rep un informe d'aquest organisme, en el qual es concloïa:  
«inadequada la classificació de la dita zona, ja que complicaria en excés tant l'actual intersecció com la intersecció futura, i convertiria, a més, en travessera un tram de la VV-1097, que actualment ja està consolidada a l'altre marge.  
Proposem que es restringisca l'àrea de qualificar sense que aquesta arribe a ser confrontant amb la carretera VV-1097, deixant una franja important d'aquesta com a no urbanitzable, així com preservant la zona de la intersecció amb la comarcal i futura variant. Per tant, estimem que la qualificació no hauria d'anar més enllà de l'actual nau.»  
Posteriorment, davant de la nova documentació presentada, la Diputació Provincial es manté en el caràcter desfavorable del seu informe, de 10 de juliol de 1996, per persistir les deficiències apuntades en l'anterior informe.  
Després de la presentació d'una ulterior documentació que resol les deficiències apuntades, la Diputació presenta un nou informe, de data 20 de setembre de 1996, el contingut del qual es defineix en els termes que s'especificaran més endavant.  
Cinqué  
El director general de Qualitat Ambiental, l'1 de juny de 1994, va dictar la declaració de impacte ambiental en sentit favorable, si bé s'estableixen determinats condicionants.  
Sisé  
Algemesí té el Pla General d'Ordenació Urbana aprovat definitivament per la Comissió Territorial d'Urbanisme el dia 27 d'octubre de 1987.  
Seté  
La Comissió Informativa de la Comissió Territorial d'Urbanisme de València, en la sessió del 21 de novembre de 1996, va emetre un informe relatiu al projecte que ens ocupa, i, així, es compleix el preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
L'expedient que ara ens ocupa ha tingut una tramitació àrdua i confusa, de manera que el seu origen es troba en una denegació de la Comissió Informativa de la Comissió Territorial d'Urbanisme, el 1991, per a la instal·lació d'una actuació industrial en els dits terrenys, classificats pel planejament de sòl no urbanitzable.  
Segon  
Després de la dita denegació, s'inicia el procediment d'aprovació de la modificació que ens ocupa. Aprovada inicialment i provisionalment per l'Ajuntament, es tramet per a l'aprovació definitiva.  
Tercer  
En la documentació remesa s'observaven dues deficiències bàsicament: falta la declaració d'impacte ambiental i la derivada de l'informe de la Direcció General d'Obres Públiques abans transcrit.   
La primera, i després del requeriment de caducitat de l'expedient, se soluciona mitjançant la Declaració d'Impacte Ambiental de l'1 de juny de 1994.  
Però no així la segona, cosa que provoca que la Comissió Territorial d'Urbanisme, en la sessió del 27 de setembre de 1994, acordara la suspensió de l'aprovació definitiva fins la solució d'aquesta deficiència.  
Quart  
Per tal com aquesta no es produïa, en data 24 d'octubre de 1995 s'adverteix novament de la caducitat de l'expedient. Davant d'això, l'Ajuntament, en data 28 de novembre de 1995, presenta la documentació que soluciona les deficiències.  
Cinqué  
D'acord amb el que s'exposa en l'expedient, quedava pendent de ser informat per les administracions amb competència en matèria de carreteres afectades, depenent d'aquest l'aprovació o no del document. En aquest sentit, ambdues, representades per l'Oficina del Pla de Carreteres de la Conselleria d'Obres Públiques, Urbanisme i Transports i el Servei de Vies i Obres de la Diputació Provincial, informaven que la solució aportada no solucionava les deficiències manifestades en el seu moment. S'acorda la suspensió de l'aprovació i la necessitat que la reclassificació s'ajuste a la nau existent i a l'espai necessari per a admetre una xicoteta ampliació.  
Sisé  
Presentada la nova documentació, s'observa que les deficiències no quedaven solucionades, i que es mantenien pràcticament les mateixes condicions que les establertes en la documentació anteriorment, que es troba en l'expedient, sense incorporar-hi, per tant, la solució de les deficiències posades de manifest.  
Seté  
En l'última documentació presentada, que soluciona las deficiències apuntades, s'observa que efectivament s'ha procedit a la dita solució en els termes següents:  
1. L'informe de la Conselleria d'Obres Públiques, Urbanisme i Transports contenia dos punts:  
a) Traslladar el límit de la zona classificada 10 metres cap a l'est de la carretera C-3320, comptats des de l'aresta exterior de la calçada més pròxima.  
La retirada que es proposa en els termes indicats, per la qual cosa s'observa solucionada la dita deficiència.  
b) A partir d'aquest nou límit, es fixarà la zona de 25 metres de protecció viària.  
S'observa solucionada la deficiència.  
2. L'informe de la Diputació de 19 de gener de 1996 es pot resumir:  
a) L'àrea classificada no hauria de ser confrontant amb la VV-1097, i s'hauria de deixar una franja important d'aquesta com a sòl no urbanitzable.  
Es deixa una franja en els termes indicats per la Diputació.  
b) Preservar la zona d'intersecció amb la C-3320 i la futura variant.  
Se soluciona la mencionada deficiència.  
c) La classificació no haurà d'anar més enllà de l'actual nau.  
Amb les delimitacions establertes com a conseqüència dels anteriors condicionants, es redueix la zona objecte de la reclassificació. De manera que de 99.000 metres quadrats, que abans es pretenien reclassificar, passen a 81.622 metres quadrats.  
3. El 20 de setembre de 1996, la Diputació Provincial, en vista de la nova documentació, emet l'informe següent:  
a) Que s'incloguen en l'àmbit de l'actuació les dues edificacions existents en la intersecció entre la carretera C-3320 i la VV-1097, confrontants amb el sòl industrial que es pretén requalificar.  
b) Que es qualifique de reserva viària la zona confrontant amb la carretera VV-1097 tal com es dibuixa en el plànol adjunt.  
Pel que fa a ambdues qüestions, cal assenyalar que les zones afectades no s'alteren per la modificació, i que queden com estaven classificades en el pla general, és a dir, de sòl no urbanitzable. Ja que no es veuen afectades per la reclassificació, no es procedent establir les exigències que es desprenen del nou informe de la Diputació, d'altra banda no contingudes en els anteriors informes, els quals sí que queden completats amb la nova proposta.  
Vuité  
La Comissió Territorial d'Urbanisme de València és l'òrgan competent per a emetre un dictamen de resolució sobre l'aprovació definitiva dels plans generals i de les seues modificacions, de municipis menors de 50.000 habitants, de conformitat amb el que disposa en l'article 118.3 de la Llei del Sòl, en relació amb l'article 10.A, per remissió de l'article 9.1, ambdós del Decret 77/96, de 16 d'abril del Govern Valencià; per la qual cosa s'aprova el Reglament dels Òrgans Urbanístics de la Generalitat Valenciana.  
En vista de tot el que s'ha exposat, la Comissió Territorial d'Urbanisme de València acorda aprovar definitivament la modificació número 3 del Pla General d'Ordenació Urbana d'Algemesí.  
L'Ajuntament d'Algemesí haurà de notificar el contingut d'aquest acord a tots els particulars interessats en l'expedient de referència i procedir a la publicació del text complet de les ordenances modificades.  
Contra aquesta resolució, que no posa fi a la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.  
Tot això sense perjudici que es puga exercir qualsevol altre recurs que s'estime pertinent.  
Castelló de la Plana, 27 de novembre de 1996  
El secretari de la Comissió Territorial d'Urbanisme,  
JOSÉ MANUEL PALAU NAVARRO